Κατάγματα κροταφικού οστού
Authors: Αντωνιάδης Ηλίας 
Published: November 2022

Η μακροπρόθεσμη επίπτωση των νευροωτολογικών επιπλοκών που ακολουθούν μετά από κάταγμα του κροταφικού οστού, όπως η πάρεση του προσωπικού νεύρου, η απώλεια της ακοής, οι εμβοές και η ζάλη, στην ποιότητα της ζωής των ασθενών πολλές φορές υποεκτιμάται. Ο αριθμός των μελετών που αναφέρονται στη σχέση αντικειμενικών κλινικών και παρακλινικών ευρημάτων με την ποιότητα ζωής των ασθενών είναι πολύ περιορισμένος.Αξιολογήσαμε αναδρομικά 30 ασθενείς με κάταγμα κροταφικού οστού (26 άνδρες και 4 γυναίκες) στο πανεπιστημιακό τριτοβάθμιο νοσηλευτικό μας ίδρυμα. Συμμετείχαν από την ημερομηνία του συμβάντος έως και την τελική επαναξιολόγηση τους, μετά από μια περίοδο 18 μηνών. Η ποιότητα της ζωής εκτιμήθηκε με τη χρήση σταθμισμένων ερωτηματολογίων, όπως ο δείκτης παράλυσης του προσωπικού νεύρου (σωματική και κοινωνική κατηγορία) (Facial Disability Index -FDI: physical and social), το ερωτηματολόγιο αναπηρίας εξαιτίας βαρηκοΐας (Hearing Handicap Inventory- HHI) ,το ερωτηματολόγιο αναπηρίας εξαιτίας των εμβοών (Tinnitus Handicap Inventory-THI) και το ερωτηματολόγιο αναπηρίας εξαιτίας της ζάλης (Dizziness Handicap Inventory-DHI). Το αποτέλεσμα για το FDI ήταν χειρότερο στους ασθενείς με σοβαρή αρχικά πάρεση του προσωπικού νεύρου (για τη σωματική κατηγορία 80,7, p<0.001) και με μετρίου βαθμού πάρεση στο τέλος ( για αμφότερες τη σωματική και κοινωνική κατηγορία -78,3, p<0,001 και 50,7 p<0,01 αντίστοιχα), και κυρίως με άμεση έναρξη. Το αποτέλεσμα για το HHI ήταν στατιστικά χαμηλότερο στους ασθενείς με μικτού τύπου βαρηκοΐα (41,1) συγκριτικά με αυτούς με βαρηκοΐα αγωγιμότητας (7,8, p<0,05) ή νευροαισθητηριακή βαρηκοΐα (35,3, p<0,05), καθώς και σε αυτούς με αρχική κώφωση έναντι εκείνων με φυσιολογική ακοή (60,2 και 50,7, αντίστοιχα με p<0,05 για αμφότερες). Τα μικτού τύπου κατάγματα και η βαρύτητα της απώλειας της ακοής (κυρίως η κώφωση) συσχετίστηκαν αναλογικά με τις τιμές του HHI (B=13.492, p<0.05) και (B=13,3, p<0.001), του THI (B=14.566, p<0.05) και (B=11,039, p<0.01), καθώς και του DHI (17.894 p<0.01) και (B=6.641, p<0.05),αντίστοιχα. Μακροπρόθεσμα, η τραυματική πάρεση του προσωπικού νεύρου έχει σημαντική επίπτωση στις λειτουργικές ικανότητες και τη κοινωνική διάδραση. Εξ’ αυτού παρά το γεγονός, ότι τα λειτουργικά προβλήματα της πάρεσης του προσωπικού νεύρου μπορεί να παρέλθουν, είναι σημαντικό να διευθετηθούν και οι ψυχοκοινωνικές παράμετροι προκειμένου να εξασφαλιστεί η ικανοποίηση των ασθενών και η ποιότητα της ζωής τους. Ως προγνωστικοί παράγοντες, τα μικτού τύπου κατάγματα, ως απότοκο πιο σύνθετου και βαρέος μηχανισμού κάκωσης, επηρεάζουν σημαντικά τα αποτελέσματα για τη κοινωνική κατηγορία του FDI, του HHI, του THI και του DHI συγκριτικά με τα επιμήκους τύπου κατάγματα. Η μικτού τύπου βαρηκοΐα, που ακολουθεί τα κατάγματα, που συνδυάζει την βαρηκοΐα αγωγιμότητας με νευρολογική δυσλειτουργία, επιφέρει αρνητική επιπτωση στην ακοή. Η μετατραυματική βαρηκοΐα σε ένα ή και στα δυο αυτιά μπορεί να προκαλέσει χαμηλότερα αποτελέσματα στα HHI, THI και DHI, που αντιστοιχεί σε πτωχή επικοινωνία, κατάθλιψη, κοινωνική απομόνωση και απομόνωση. Η άμεση πάρεση του προσωπικού νεύρου επιφέρει πτωχή πρόγνωση για ικανοποιητικά αποτελέσματα στη σωματική και κοινωνική κατηγορία του FDI, η οποία μπορεί να αξιολογηθεί καλύτερα με την ηλεκτρονευρογραφία και τη δοκιμασία διεγερσιμότητας.